SK Úradný vestník Európskej únie C 125/8

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2014/C 125/05

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1)

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„LIVAROT“

ES č.: FR-PDO-0217-01089 – 03.09.2012

CHZO ( ) CHOP ( X )

1. Položka v špecifikácii výrobku, ktorej sa zmena týka

— ☐ Názov výrobku — ☒ Opis výrobku — ☒ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Vnútroštátne požiadavky — ☐ Iné [uveďte]

2. Druh zmeny (zmien)

— ☐ Zmena jednotného dokumentu alebo zhrnutia — ☒ Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie — ☐ Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] — ☐ Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

Cieľom týchto zmien je posilniť charakteristické vlastnosti a kvalitu výrobku v súvislosti s jeho zemepisným pôvodom a zabezpečiť ochranu dobrej povesti CHOP „Livarot“.

— Odsek 2 špecifikácie: Opis výrobku

V opise výrobku sa spresňujú určité špecifické technické údaje používané na opis syra „Livarot“:

— obsah sušiny v syre dosahuje 44 až 52 %,

— zmenili sa referenčné tvary syra „Livarot“: ruší sa tvar „quart-Livarot“ (štvrťový Livarot) a dopĺňa sa tvar „grand Livarot“ (veľký Livarot),

— platné tvary prezentácie syra sú: „grand Livarot“ (veľký Livarot) s priemerom 190 až 210 mm a s čistou hmotnosťou uvedenou na obale 1 200 až 1 500 g, „4/4“ (štvorštvrťový) nazývaný „Livarot“ s priemerom 120 mm až 128 mm a s čistou hmotnosťou uvedenou na obale 450 až 500 g, „Livarot 3/4“ (trojštvrťový Livarot) s priemerom 107 až 115 mm a čistou hmotnosťou uvedenou na obale 330 až 350 g, „petit Livarot“ (malý Livarot) s priemerom 80 až 94 mm a s čistou hmotnosťou uvedenou na obale 200 až 270 g.

Spresňuje sa, že označenia veľkostí syrov zodpovedajú predajným tvarom.

Dopĺňa sa organoleptický opis syra „Livarot“.

— Odsek 3 špecifikácie: Zemepisná oblasť

V rámci zmien sa zemepisná oblasť syra „Livarot“ rozšírila o 173 obcí a jedna obec sa odstránila v porovnaní s pôvodnou oblasťou, ktorá pozostávala zo 118 obcí. Cieľom tohto rozšírenia bolo predovšetkým začlenenie severnej časti kraja Pays d'Auge, aby sa zemepisná oblasť CHOP prekrývala s týmto prírodným krajom.

V severnej časti kraja Pays d'Auge sú rovnaké environmentálne podmienky ako v jeho južnej časti: rovnaké geologické podmienky (ílovité útvary), rovnaké pôdne podmienky (vysoký podiel ílu v pôde), podobná krajina s prevládajúcimi močariskami alebo kopcami na plošinách, rozsiahly výskyt hustej a rozvetvenej hydrologickej siete. Tieto vlastnosti sú určujúce pre výskyt produkcie trávy, od ktorej sa odvíja puto medzi syrom „Livarot“ a jeho krajom.

Okrem týchto nemenných podmienok (geologické podmienky, pôdne podmienky, krajina, hydrológia), sa na juhu aj severe kraja Pays d'Auge vyskytujú podobné prvky použitia, ako je trávnatá pôdna pokrývka (vždy zelené pasienky/využívaná poľnohospodárska plocha > 50 % ), zootechnické postupy (chov plemena Normande) či aktuálny výskyt oblastí zvozu mlieka.

Toto rozšírenie súvisí s preskúmaním špecifikácie, ktorého zámerom je posilniť súvislosť s krajom, pričom sa pri výrobe mlieka zavádza povinné využívanie plemena Normande a povinné krmivo, v ktorom prevláda pasenie. Celý kraj Pays d’Auge sa vyznačuje množstvom trávnatých plôch a významným podielom dojníc plemena Normande.

Pokiaľ ide o syrárske znalosti a skúsenosti, syr „Livarot“ si vyžaduje techniky výroby mäkkých syrov, ktoré dominujú celému územiu kraja Pays d’Auge.

Mikroflóra uvedená v špecifikácii, ktorá sa použila ako základ pri zápise CHOP, je mikroflóra pochádzajúca z celého kraja Pays d’Auge, a teda zo zemepisnej oblasti syra „Livarot“, ktorá je opísaná v tejto žiadosti o zmenu. Z degustácií výrobkov vyrobených v podmienkach, ktoré sa uvádzajú v žiadosti o zmenu, nevyplynuli žiadne rozdiely, ktoré by mohli byť pripísané rôznym častiam zemepisnej oblasti.

Tento prírodný kraj je teda v dokonalom súlade s novými podmienkami výroby uvedenými v špecifikácii.

— Odsek 4 špecifikácie: Dôkaz o pôvode

— Pred začatím akejkoľvek výrobnej činnosti sa od každého hospodárskeho subjektu vyžaduje vyhlásenie o identifikácii. Jeho súčasťou je aj vyhlásenie o záväzkoch s opisom podmienok umožňujúcich výrobcom mlieka, ktorí ešte vo svojom stáde nemajú výhradne kravy plemena Normande, dosiahnuť súlad s touto požiadavkou do roku 2017.

Doplnkovo k povinnému vedeniu záznamov o zásobách sa vyžadujú špecifické prvky:

— od chovateľov týkajúce sa kontroly podmienok pastvy a podmienok krmiva, ktoré sú pridané do špecifikácie,

— od syrárskych podnikov týkajúce sa kontroly podmienok zvozu mlieka a podmienok výroby, ktoré sú spresnené v špecifikácii,

— od farmárskych výrobcov týkajúce sa kontroly množstva a tvarov syrov, ktoré sa vyrobia za deň.

— Okrem toho sa opisuje metóda organizácie organoleptických previerok.

— Odsek 5 špecifikácie: Spôsob výroby

V špecifikácii sa spresňuje množstvo prvkov so zámerom lepšie opísať tradičné podmienky výroby mlieka a výroby syrov, ktoré prispievajú k dobrej povesti syra „Livarot“.

Podmienky výroby mlieka:

Od 1. mája 2017 sa syr „Livarot“ bude vyrábať z mlieka vyrobeného v hospodárskych podnikoch, ktoré chovajú stádo dojníc zložené výlučne z kráv plemena Normande. Lehota na vykonanie tohto ustanovenia súvisí s históriou syra „Livarot“. V čase uznania označenia pôvodu syra „Livarot“ (1975) skupina nepovažovala za potrebné spresniť vo vnútroštátnych predpisoch využívanie plemena Normande, pretože toto plemeno využívali všetci chovatelia a nehrozilo, že by bolo nahradené iným plemenom. Postupom času sa objavilo a rozvinulo využívanie plemena Prim’ Holstein a skupina si čoraz viac uvedomovala význam plemena Normande pre typické vlastnosti syra Livarot a jeho povesť. S cieľom zastaviť tento odklon, vrátiť sa k podmienkam panujúcim pri vzniku dobrého mena výrobku a súčasne posilniť súvislosť s krajom výrobku sa skupina rozhodla vymedziť spôsob výroby mlieka a nariadiť využívanie kráv plemena Normande pri výrobe syra „Livarot“. Realizácia tohto pozitívneho opatrenia si však vyžaduje čas na prispôsobenie pre chovateľov, ktorí zmenili plemeno od uznania označenia pôvodu v roku 1975. Do 30. apríla 2017 musí preto najmenej 80 % mlieka, ktoré sa použije za mesiac na výrobu syra „Livarot“, pochádzať od kráv plemena Normande.

Stádo sa musí pásť najmenej 6 mesiacov do roka a mať k dispozícii najmenej 0,33 ha plochy lúky na každú dojenú dojnicu, z ktorej najmenej 0,25 ha musí predstavovať plocha pasienku, t. j. plocha, ktorá sa nachádza v blízkosti dojárne.

Tieto požiadavky týkajúce sa plochy umožňujú zabezpečiť významný podiel trávy v kŕmnej dávke dojníc a zvýrazniť tak pasienkovú tradíciu kraja Pays d’Auge či zabezpečiť úzku súvislosť medzi krajom a výrobkom prostredníctvom špecifického krmiva z vymedzenej zemepisnej oblasti.

Na zabezpečenie súvislosti so zemepisnou oblasťou najmenej 80 % sušiny v základnej kŕmnej dávke stáda (krmivo) pochádza z pozemkov poľnohospodárskeho podniku, ktoré sa nachádzajú v zemepisnej oblasti. Prídavok doplnkových krmív sa obmedzuje z hľadiska množstva (1 800 kg na kravu za kalendárny rok) a z hľadiska kvality. Špecifikácia obsahuje zoznam povolených krmív a doplnkových krmív.

Stanovujú sa lehoty na spracovanie mlieka (najviac zo štyroch posledných dojení a skladované najviac 48 hodín).

Spresňujú sa technické podmienky štandardizácie obsahu tukov, zrenia a tepelného spracovania mlieka. Zhusťovanie mlieka čiastočným odstránením vodnatej časti pred koaguláciou je zakázané. Vymedzuje sa zoznam zložiek alebo pomocných látok alebo prísad v mlieku.

Podmienky výroby syra:

Spresňuje sa, že syr „Livarot“ sa vyrába z mlieka vyzretého a vyzrážaného v kadi s maximálnou kapacitou 320 litrov (od 1. mája 2014).

Mlieko určené na výrobu syra „Livarot“ tradične dozrievalo v kadi, v ktorom bolo možné vyzrážať približne 300 litrov mlieka. Vzhľadom na ojedinelý a okrajový výskyt objemnejších nádob sa skupina rozhodla zaviesť ustanovenie, v ktorom sa obmedzuje objem nádob.

Dôvodom na pevné stanovenie tohto maximálneho objemu kadí je umožnenie jednorazového nakladania syreniny do foriem. Vďaka tomuto postupu majú syry z tejto kade rovnaké vlastnosti okyslenia a odkvapkávania, čo nemožno dosiahnuť v prípade väčších nádrží, pri ktorých nie je možné vyhnúť sa predĺženiu času zmiešavania a nakladania do foriem (niekoľko desiatok minút vo veľkých nádržiach s objemom tisíc litrov oproti niekoľkým sekundám v kadi). V takom prípade majú syry zo začiatku a konca nakladania nevyhnutne odlišné vlastnosti, pretože syrenina sa naďalej rozvíja vzhľadom na zmiešavanie v nádrži a okysľovanie, ktoré pokračuje aj počas nakladania do foriem. Syry na konci nakladania do foriem vyrobené zo syreniny, ktorá sa odkvapkávala dlhšie, majú suchšiu a menej lahodnú hmotu.

Opisujú sa dočasné podmienky a postupy krájania syreniny, jej miešania, nakladania do foriem, odkvapkávania a solenia. Uvádza sa zákaz uchovávania mliečnych surovín, výrobkov počas výroby, syreniny alebo čerstvého syra prostredníctvom ich udržiavania pri mínusovej teplote.

Skupina sa rozhodla zakázať používanie lyzozým hydrochloridu v záujme posilnenia postavenia syra „Livarot“ u spotrebiteľov ako výrobku pochádzajúceho z vymedzeného kraja a vyrobeného tradičnými postupmi. Táto látka sa používa ako prídavná látka na hydrolýzu určitých prepojení vo vonkajších membránach druhov baktérií, najmä mliečnych spór, ktoré sa považujú za mimoriadne nežiaduce pri výrobe syrov, pretože spôsobujú predovšetkým nafukovanie syrov. Jeden výrobca si však želá používať ju do roku 2015 s cieľom nechať čas výrobcom mlieka, ktorých sa potenciálne týka výskyt mliečnych spór v ich mlieku, aby dokončili zlepšenie svojich postupov v oblasti silážovania. Výskyt mliečnych spór v mlieku môže skutočne súvisieť s výskytom týchto spór v siláži používanej v krmive dojníc.

Zrenie a zväzovanie syra:

Opisujú sa úkony zrenia, omývania a zväzovania syrov, ktoré sú úzko späté.

Zrenie sa uskutočňuje v sušiarni pri teplote od 10 do 14 °C, následne sa v prípade potreby vykonáva doplnkové zrenie pri teplote od 6 °C do 9 °C.

Spresňujú sa technické podmienky týkajúce sa úkonov zrenia syra „Livarot“: Počas obdobia zrenia v sušiarni sa syry najmenej trikrát omývajú a môžu sa tiež kefovať. Do omývacieho roztoku je povolené pridať fermenty alebo annatto. Umývací roztok pozostáva zo slanej vody, do ktorej sú prípadne pridané fermenty a/alebo annatto s koncentráciou do 2 %.

Minimálna doba zrenia syra „Livarot“ a „grand Livarot“ sa predlžuje z 21 dní na 35 dní s cieľom zohľadniť postupy pre dozrievanie, ktoré postupne predĺžili túto dobu až na 35 dní nad rámec špecifikácie, aby syry zreli tým dlhšie, čím sú väčšie. S cieľom zachovať tento postup, ktorý má pozitívny vplyv na chuť syrov, sa skupina rozhodla spresniť v špecifikácii túto minimálnu dobu zrenia pre tvar „Livarot“ a „grand Livarot“.

Povinnosť zväzovania všetkých tvarov syra „Livarot“ pomocou pásikov sa pridala do kapitoly „Opis výrobku“ a uvádza sa aj v kapitole Prvky, z ktorých vyplýva súvislosť so zemepisnou oblasťou. Toto zväzovanie, ktoré siaha do obdobia vzniku syra „Livarot“ v 19. storočí, bolo uvedené už v špecifikácii, z ktorej sa vychádzalo pri zápise CHOP, nemalo však záväznú povahu. Zväzovanie má však veľký význam pre vizuálnu identitu syra „Livarot“, vďaka ktorému získal pomenovanie „colonel“ (plukovník), keďže prekrývajúce sa pásiky pripomínajú prámiky našité na francúzskej vojenskej uniforme na označenie tejto hodnosti. S cieľom zachovať tento identifikačný prvok syra sa skupina rozhodla zaviesť v špecifikácii povinnosť zväzovania všetkých tvarov syra „Livarot“.

Povaha materiálu, z ktorého sú vyrobené pásiky sa ďalej nespresňuje, aby mali hospodárske subjekty možnosť používať prípadné nové materiály, okrem syra „Livarot“ v tvare „4/4“, na ktorom sa od 1. mája 2017 musia povinne používať pásiky rastlinného pôvodu. Na jednej strane, povaha materiálu používaného na zväzovanie mení len okrajovo vizuálnu identitu syra, na druhej strane sa toto používanie, ktoré v súčasnosti uplatňujú niektoré hospodárske subjekty, najviac týka tvaru „4/4“, ktorý je najsymbolickejším tvarom v rámci výroby syra „Livarot“. Na vykonanie ustanovenia je potrebná prípravná lehota, aby mohli všetky hospodárske subjekty zaviesť opatrenia umožňujúce vykonávanie zväzovania pásikmi rastlinného pôvodu (najmä pokiaľ ide o zásobovanie).

— Odsek 8 špecifikácie: Špecifické prvky označovania

Spresňujú sa údaje, ktoré sa musia povinne uvádzať na označení. Ruší sa povinnosť používať národné logo INAO. Pridáva sa povinnosť uvádzať na etikete symbol „CHOP“ Európskej únie.

— Odsek 9 špecifikácie: Vnútroštátne požiadavky

Pridáva sa tabuľka hlavných prvkov kontroly a odstraňuje sa odkaz na platné technické predpisy.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„LIVAROT“

ES č.: FR-PDO-0217-01089 – 03.09.2012

CHZO ( ) CHOP ( X )

1. Názov

„Livarot“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.3 Syry

3.2. Opis výrobku, na ktorý sa vzťahuje názov uvedený v bode 1

„Livarot“ je syr valcovitého tvaru, ktorý sa vyrába výlučne z kravského vyzrážaného mlieka, má mäkkú hmotu mierne slanej chuti, omývanú kôrku červenkastej farby, je zrejúci a zviazaný tromi až piatimi pásikmi. Od 1. mája 2017 sa tvar „4/4“ nazývaný „Livarot“ systematicky zväzuje pásikmi rastlinného pôvodu.

Syr „Livarot“ obsahuje najmenej 40 gramov tuku na 100 gramov syra po úplnom vysušení a obsah sušiny sa pohybuje od 44 do 52 %.

Syr „Livarot“ sa môže prezentovať v predajnom tvare „petit“ (malý), „3/4“ (trojštvrťový), 4/4 (štvorštvrťový) alebo „grand“ (veľký). Tvar „grand Livarot“ (veľký Livarot) má priemer 190 až 210 mm a čistú hmotnosť uvedenú na obale 1200 až 1500 g, tvar „4/4“ (štvorštvrťový) nazývaný „Livarot“ má priemer 120 mm až 128 mm a čistú hmotnosť uvedenú na obale 450 až 500 g, „Livarot 3/4“ (trojštvrťový Livarot) má priemer 107 až 115 mm a čistú hmotnosť uvedenú na obale 330 až 350 g, „petit Livarot“ (malý Livarot) má priemer 80 až 94 mm a čistú hmotnosť uvedenú na obale 200 až 270 g.

Celková doba zrenia odo dňa vyzrážania je najmenej 21 dní pre tvary „Livarot 3/4“ a „petit Livarot“ a najmenej 35 dní pre tvary „Livarot“ a „grand Livarot“.

Syr má mierne lepkavú omývanú kôrku slamovožltej až červenkastej farby. Hmota syra je pružná, tmavožltej farby a nachádza sa v nej niekoľko malých otvorov. „Livarot“ je syr, ktorý sa vyznačuje silnými a prenikavými arómami. Hmota syra je mierne slaná, rozplýva sa na jazyku a má výraznú chuť s kvetovým podtónom slamy a sena, živočíšnym podtónom a dymovým podtónom.

3.3. Suroviny (len pri spracovaných výrobkoch)

Od 1. mája 2017 sa stádo všetkých poľnohospodárskych podnikov skladá výlučne z dojníc plemena Normande. Do 30. apríla 2017 musí najmenej 80 % mlieka, ktoré sa použije za mesiac na výrobu syra „Livarot“, pochádzať od kráv plemena Normande.

Okrem mliečnych surovín sú jedinými povolenými prímesami alebo pomocnými látkami alebo prísadami v mlieku a počas výroby syra syridlo, neškodné kultúry baktérií, kvasiniek, plesní, soľ a chlorid vápenatý.

Používanie lyzozým hydrochloridu je povolené do 31. decembra 2014 iba v období od 15. októbra do 15. apríla.

3.4. Krmivo (len pri výrobkoch živočíšneho pôvodu)

S cieľom zabezpečiť úzku súvislosť medzi krajom a výrobkom prostredníctvom špecifického krmiva zo zemepisnej oblasti sa dojnice pasú najmenej 6 mesiacov do roka. Poľnohospodársky podnik má najmenej 0,33 ha trávnatej plochy na dojenú dojnicu, z ktorej najmenej 0,25 ha tvorí trávnatá plocha pasienkov prístupná z dojárne.

Základná kŕmna dávka stáda pozostáva z krmiva a najmenej z 80 % sa pestuje na pozemkoch poľnohospodárskeho podniku, ktoré sa nachádzajú v zemepisnej oblasti (výpočet podľa sušiny). Prídavok doplnkových krmív je obmedzený na 1 800 kilogramov na jednu kravu stáda za kalendárny rok.

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba mlieka, výroba syra, jeho zrenie a zväzovanie sa uskutočňujú v zemepisnej oblasti vymedzenej v bode 4.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

Bez toho, aby boli dotknuté informácie stanovené v predpisoch, sa ku každému syru s CHOP „Livarot“ určenému na predaj pripája samostatné označenie s názvom chráneného označenia pôvodu, výrazom „chránené označenie pôvodu“ alebo „CHOP“.

Uvádzanie symbolu „CHOP“ Európskej únie je povinné.

Prívlastky „petit“, „3/4“ a „grand“ sa môžu uvádzať na označení syrov v súlade s podmienkami stanovenými v odseku 3.2. Opis výrobku.

4. Stručné vymedzenie zemepisnej oblasti

Zemepisná oblasť sa rozprestiera na území kantónov a častí kantónov týchto departementov:

Departement Calvados (14)

Celé kantóny Blangy le Château, Cambremer, Dozulé, Honfleur, Lisieux 1, Lisieux 2, Lisieux 3, Livarot, Orbec, Pont L’Evêque, Trouville, v kantóne Bourguebus: obec Airan, kantón Mézidon-Canon okrem obcí Bissières a Percy-en-Auge, v kantóne Morteaux-Coulibeuf: Barou en Auge, Les Moutiers en Auge a Norey en Auge, kantón St-Pierre sur Dives okrem obce St-Pierre sur Dives, v kantóne Troarn: obce Argences, Canteloup, Cléville, Janville, St Ouen du Mesnil Oger, St Pair, St Pierre du Jonquet a Troarn, v kantóne Cabourg: obce Amfreville, Bavent, Breville les Monts, Cabourg, Gonneville en Auge, Merville-Franceville, Petiville, Sallenelles a Varaville.

Departement Orne (61)

Celý kantón Vimoutiers, v kantóne Exmes: obce Ginai, Avernes sous Exmes, Courménil, Exmes, Omméel, Survie a St Pierre la Rivière, kantón Gacé okrem obce Trinité-des-Laitiers, v kantóne Le Merlerault: obce Champ Haut, Lignères, Menil Froger a Le Menil Vicomte, v kantóne Trun: obce Coudehard, Mont Ormel, Montreuil la Cambe, St Gervais des Sablons, Chambois, Ecorches a Neauphe sur Dives.

Departement Eure (27)

V kantóne Beuzeville: obce Fatouville Grestain, Fiquefleur Equainville, La Lande St-Léger, Manneville la Raoult a St Pierre du Val, v kantóne Thiberville: obce La Chapelle Hareng, Fontaine la Louvet , Piencourt, Les Places a St-Germain la Campagne.

5. Súvislosť so zemepisnou oblasťou

5.1. Špecifickosť zemepisnej oblasti

Prírodný región kraja Pays d’Auge sa nachádza medzi oblasťou Manche na severe a Collines du Perche na juhu a tvorí ho plošina strednej nadmorskej výšky (120 až 250 m) prepletená veľkým množstvom vodných tokov, ktoré vyformovali terén a oddeľujú niekoľko krajinných jednotiek: široké údolia, striedavé plošiny oddelené hlbokými dolinami, ako aj malými údoliami so strmými svahmi.

Tento región sa vyznačuje prevládajúcimi ílovitými pôdami, výrazne oceánskym podnebím s pravidelnými zrážkami počas celého roka a malými teplotnými výkyvmi medzi ročnými obdobiami.

Prvé písomné zmienky o syre „Livarot“ siahajú do 17. storočia. V druhej polovici 19. storočia sa tento syr dostal do veľkej obľuby ľudu vďaka jeho rozšíreniu do miest prostredníctvom železničnej siete.

V zemepisnej oblasti sa súčasne rozvinuli:

— špecifická výroba mlieka, pri ktorej sa prevažne a tradične využívalo plemeno Normande, a ktorá sa odvíjala od podmienok krmiva poznačených prevládajúcou mierou trávy v kŕmnej dávke zvierat, ako aj jej konzumáciou na pasienkoch počas veľmi dlhého obdobia,

— dynamická činnosť výroby mäkkých syrov, pri ktorej sa využívajú osobitné znalosti a skúsenosti. Mlieko sa systematicky odstreďuje a vyzrieva. Syrenina sa krája na kúsky strednej veľkosti a následne sa premiešava. Počas zrenia v sušiarni sa syry pravidelne omývajú, vďaka čomu sa tvorí oranžová kôrka. Zväzovanie syra je neoddeliteľnou súčasťou tradičnej identity syra „Livarot“ u spotrebiteľa a umožňuje zachovanie tvaru nadobudnutého vo forme. Úkon, ktorý sa vykonáva počas zrenia, pozostáva z omotania syra „Livarot“ jedným alebo viacerými pásikmi, ktoré tri až päťkrát obchádzajú okolo syra.

5.2. Špecifickosť výrobku

„Livarot“ má mierne lepkavú omývanú kôrku slamovožltej až červenkastej farby. Hmota syra je pružná, tmavožltej farby a nachádza sa v nej niekoľko malých otvorov. „Livarot“ je syr, ktorý sa vyznačuje silnými a prenikavými arómami. Hmota syra je mierne slaná, rozplýva sa na jazyku a má výraznú chuť s kvetovým podtónom sena a slamy, živočíšnym podtónom a dymovým podtónom. „Livarot“ je rozpoznateľný podľa pásikov, ktoré sú 3 až 5-krát omotané okolo syra a sú neoddeliteľnou súčasťou jeho identity.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Súvislosť syra „Livarot“ s krajom Pays d’Auge spočíva vo viacerých ľudských i prírodných faktoroch. Kraj Pays d’Auge je vďaka svojmu podnebiu, terénu, hydrologickej sieti a pôde vhodným regiónom na pestovanie trávy. Chovatelia tu rozvinuli systém chovu, v ktorom sa tento zdroj zhodnocuje počas dlhého obdobia pasenia, ktoré umožňujú mierne teploty a pravidelné zrážky. Okrem toho si zvolili plemeno Normande, ktoré je dobre prispôsobené lúkam a poskytuje mlieko s fyzikálno-chemickými vlastnosťami, ktoré vďaka jeho koagulačným schopnostiam prispievajú k výnimočnej vhodnosti na výrobu syrov.

Pays d’Auge je zároveň región s kultúrou výroby syrov, v ktorom sa znalosti a skúsenosti súvisiace s výrobou mäkkých syrov s kôrkou zachovali až dodnes. Tieto znalosti a skúsenosti súvisiace najmä so zrením a omývaním, ako aj so zväzovaním syra „Livarot“, pásikmi prispievajú k získaniu špecifických vlastností, ktoré syru „Livarot“ dodávajú jeho neopakovateľnú chuť.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

https://www.inao.gouv.fr/fichier/CDCLivarot.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006 , s. 12.Nariadenie nahradené nariadením (EÚ) č. 1151/2012.

(3) Nariadenie nahradené nariadením (EÚ) 1151/2012.

(4) Nariadenie nahradené nariadením (EÚ) 1151/2012.